02017O0038 — DA — 19.10.2021 — 002.001

Denne tekst tjener udelukkende som dokumentationsværktøj og har ingen retsvirkning. EU's institutioner påtager sig intet ansvar for dens indhold. De autentiske udgaver af de relevante retsakter, inklusive deres betragtninger, er offentliggjort i den Europæiske Unions Tidende og kan findes i EUR-Lex. Disse officielle tekster er tilgængelige direkte via linkene i dette dokument

Ændret ved:









▼B

DEN EUROPÆISKE CENTRALBANKS RETNINGSLINJE (EU) 2017/2335

af 23. november 2017

om procedurerne for indsamling af granulære data om kreditter og kreditrisici (ECB/2017/38)







KAPITEL I

GENERELLE BESTEMMELSER

▼M2

Artikel 1

Genstand og anvendelsesområde

Denne retningslinje fastsætter de nationale centralbankers indberetningsforpligtelser med hensyn til overførsel af data om kreditter og referencedata om modparter til ECB, som er indsamlet i henhold til forordning (EU) 2016/867 (ECB/2016/13). Denne retningslinje fastsætter navnlig følgende:

a) specifikke forpligtelser med hensyn til indsamling og overførsel af data om kreditter og referencedata om modparter,

b) procedurerne og standarderne for overførsel af disse data til ECB,

c) undtagelser og begrænset indberetningshyppighed for de nationale centralbankers indsamling af data om kreditter og referencedata om modparter,

d) en ramme for de nationale centralbanker til på frivillig basis at deltage i ordninger til overførsel og udveksling af undergrupper af dataene om kreditter og de tilhørende referencedata om modparter med henblik på at oprette eller forbedre feedback-mekanismer med rapporteringsenhederne (herefter også »rammen for AnaCredit feedback-mekanismen«),

e) kravene til datakvalitetsstyring (Data Quality Management, DQM) for de nationale centralbanker.

▼B

Artikel 2

Definitioner

Begreberne, som er anvendt i denne retningslinje, har samme betydning som de begreber, der er defineret i forordning (EU) 2016/867 (ECB/2016/13).

I denne retningslinje gælder ligeledes følgende definitioner:

1) »data om kreditter« : granulære data om kreditter og data om kreditrisiko

2) »rapporterende medlemsstats udenlandske filial« : en udenlandsk filial, som er hjemmehørende i en rapporterende medlemsstat, som er en retligt afhængig del af et kreditinstitut, som er hjemmehørende i en anden rapporterende medlemsstat

3) »hovedkontor« : en retlig enhed, som en udenlandsk filial er en retligt afhængig del af

4) »national centralbank i hjemlandet« : den nationale centralbank i den rapporterende medlemsstat, hvor det kreditinstitut, hvorunder en udenlandsk filial er en retligt afhængig del, er hjemmehørende

5) »national centralbank i værtslandet« : den nationale centralbank i den rapporterende medlemsstat, hvor en udenlandsk filial er hjemmehørende

6) »RIAD-kode« : den unikke modpartsidentifikator for alle modparter ved rapportering fra de nationale centralbanker til ECB

7) »kompetent national centralbank« : med henblik på at definere roller og ansvar i forbindelse med referencedata om modparter, den nationale centralbank i den rapporterende medlemsstat, hvor modparten er hjemmehørende. ECB skal betragtes som den kompetente nationale centralbank for de modparter, der ikke er hjemmehørende i en rapporterende medlemsstat

8) »oprindelig national centralbank« : med henblik på at definere roller og ansvar i forbindelse med referencedata om modparter, den nationale centralbank i den rapporterende medlemsstat, der til ECB indberetter referencedata om modparter, der er hjemmehørende i en anden medlemsstat

9) »outputdata« : data, som ECB opretter, inden for rammerne af data om kreditter og referencedata om modparter

10) »datakvalitetsstyring« eller »DQM« (Data Quality Management) : sikring, verificering og vedligeholdelse af kvaliteten af outputdata ved hjælp af DQM-mål, DQM-indikatorer og DQM-tærskler

11) »DQM-mål« : et benchmark, der danner grundlag for vurderingen af kvaliteten af outputdata

12) »DQM-indikator« : en statistisk indikator, der angiver, i hvilken udstrækning et bestemt DQM-mål er nået

13) »DQM-tærskel« eller »datakvalitetssikringstærskel« : den mindste grad af verificering, der skal foretages, for at et DQM-mål opfylder kravene i rammerne for DQM.

▼M1

14) »deltagende national centralbank«: en national centralbank, der er opført på bilag IV, og som er begyndt at deltage i rammen for AnaCredit feedback-mekanismen fra den dato, der fremgår af bilaget : en national centralbank, der er opført på bilag IV, og som er begyndt at deltage i rammen for AnaCredit feedback-mekanismen fra den dato, der fremgår af bilaget

15) »modtagende national centralbank« : en deltagende national centralbank, der modtager datasæt for feedback-mekanismen fra ECB i henhold til artikel 16d

16) »minimumsdatasæt« : den mindste delmængde af kreditoplysninger og tilknyttede referencedata om modparter, der er indsamlet i henhold til forordning (EU) 2016/867 (ECB/2016/13) af de deltagende nationale centralbanker, som identificeret ved de dataattributter, der er anført i bilag III

17) »operationel attribut« : en dataattribut i ECB's datasæt for feedback-mekanismer, der kun anvendes til forvaltning og forberedelse af ECB's datasæt for feedback-mekanismer, og i feedback-mekanismerne fra rapporteringsenhedernes nationale centralbanker, og identificeres som en »operationel attribut« i bilag III

18) »variabel attribut« : en dataattribut i ECB's datasæt for feedback-mekanismer, der ikke er indeholdt i minimumsdatasættet, og som ikke er en operationel attribut

19) »ECB's datasæt for feedback-mekanismer« : den maksimale delmængde af kreditoplysninger og tilknyttede referencedata om modparter, som identificeret ved dataatributterne i bilag III, der er indsamlet i henhold til forordning (EU) 2016/867 (ECB/2016/13) af de deltagende nationale centralbanker, eller, med henblik på artikel 16d, stk. 1, ved de nationale centralbanker, der er opført i bilag IV, før de bliver deltagende nationale centralbanker

20) »fast overførsel« : den faste månedlige overførsel af ECB's datasæt for feedback-mekanismer fra ECB til en modtagende national centralbank med henblik på feedback-mekanismer i overensstemmelse med artikel 16d

21) »potentiel debitor« : en juridisk enhed eller en del af en juridisk enhed, der er hjemmehørende i et hvilket som helst land i verden, og som ansøger om et instrument til en observeret enhed

22) »ad hoc-anmodning« : en anmodning fra en deltagende national centralbank til ECB om data om kreditter og tilknyttede referencedata om modparter for instrumenter, der vedrører mindst én potentiel debitor

23) »gylden kopi« : den officielle originalversion af de data om kreditter og referencedata om modparter, der indsamles i henhold til forordning (EU) 2016/867 (ECB/2016/13) og som genereres efter, ECB har verificeret, at sådanne data opfylder de kvalitetsstandarder, der er fastsat i den nævnte forordning.

▼M2

24) »produktionsperiode« : perioden mellem de nationale centralbankers overførsel af data til ECB i henhold til forordning (EU) 2016/867 (ECB/2016/13) og produktionscyklens afslutning som angivet i rapporteringskalenderen omhandlet i artikel 19a

▼B







KAPITEL II

DE NATIONALE CENTRALBANKERS INDBERETNINGSFORPLIGTELSER VEDRØRENDE DATA OM KREDITTER OG REFERENCEDATA OM MODPARTER

Artikel 3

De nationale centralbankers generelle indberetningsforpligtelser vedrørende data om kreditter og referencedata om modparter

De nationale centralbanker samler og indberetter data om kreditter og referencedata om modparter til ECB i overensstemmelse med de ordninger, der er fastsat i bilag I til IV til forordning (EU) 2016/867 (ECB/2016/13), med forbehold for de nationale centralbankers ret til at give undtagelser eller tillade en begrænset indberetningshyppighed i overensstemmelse med artikel 16 i forordningen.

Artikel 4

De nationale centralbankers specifikke indberetningsforpligtelser, hyppighed og frister

1. De nationale centralbanker overfører til de data om kreditter og referencedata om modparter til ECB, der indsamles i overensstemmelse med forordning (EU) 2016/867 (ECB/2016/13), som angivet i forordningens artikel 13, stk. 4 til 8.

2. De nationale centralbanker identificerer hver dataattribut om kreditter, som: a) ikke er relevant: en dataattribut, som ikke gælder for instrumentet, afdækningen eller modparten, som den henviser til, eller b) ikke er påkrævet: en dataattribut, der enten udtrykkeligt angives som information, der ikke skal indberettes i overensstemmelse med forordning (EU) 2016/867 (ECB/2016/13), eller som den nationale centralbank har besluttet ikke at indsamle i overensstemmelse med forordningen.

3. De nationale centralbanker skal sikre, at alle relevante modparter for hver rapporteringsreferencedato er registreret i RIAD og har referencedata om modparter, der er gældende på rapporteringsreferencedatoen. Selv om samme overførselsdato anvendes for både data om kreditter og referencedata om modparter i overensstemmelse med artikel 13, stk. 8, i forordning (EU) 2016/867 (ECB/2016/13), skal de nationale centralbanker gøre sig rimelige bestræbelser på at levere referencedata om modparter, og, hvor det er relevant, at registrere modparten i RIAD mindst en dag inden de pågældende data om kreditter overføres.

Artikel 5

Faktisk rapporteringspopulation

1. De nationale centralbanker identificerer og gennemgår den faktiske rapporteringspopulation på grundlag af: a) definitionen af »den faktiske rapporteringspopulation« i artikel 3 i forordning (EU) 2016/867 (ECB/2016/13) b) de undtagelser, som de nationale centralbanker har givet i henhold til artikel 16 i forordning (EU) 2016/867 (ECB/2016/13), under hensyntagen til den samlede udestående mængde af lån til alle sektorer, der er indberettet til de nationale centralbanker ved udgangen af december i det foregående kalenderår i henhold til Den Europæiske Centralbanks forordning (EU) nr. 1071/2013 (ECB/2013/33) ( 1 ) c) information fra rapporteringsenheder til NCB om enhver fusion, spaltning eller omstrukturering, som kan påvirke opfyldelsen af deres statistiske forpligtelser d) eventuelle ordninger mellem de relevante nationale centralbanker med det formål at undgå dobbeltindberetning for udenlandske filialer i overensstemmelse med artikel 6, stk. 3, og artikel 16, stk. 3, i forordning (EU) 2016/867 (ECB/2016/13) e) eventuelle ordninger mellem de relevante nationale centralbanker til fordeling af ansvarsområder med hensyn til den rapporterende medlemsstats udenlandske filialer i overensstemmelse med artikel 6 i denne retningslinje.

2. Med forbehold af nye rapporteringsenheder, som blev etableret i den indberettende medlemsstat efter den første indberetning i henhold til forordning (EU) 2016/867 (ECB/2016/13), og som indgår i den faktiske rapporteringspopulation, skal de nationale centralbanker kontrollere, om betingelserne i artikel 16 i forordningen om bevilling eller tilbagetrækning af undtagelser, er opfyldt. De nationale centralbanker udfører denne øvelse i første kvartal hvert år på grundlag af status for den faktiske rapporteringspopulation i december måned i det foregående år. De nationale centralbanker kan beslutte at udskyde denne øvelse indtil første kvartal af 2021.

3. De nationale centralbanker sikrer, at følgende modparter er registreret i RIAD for hver rapporteringsreferencedato: a) rapporteringsenheder i overensstemmelse med artikel 1, nr. 8, i forordning (EU) 2016/867 (ECB/2016/13), som er hjemmehørende i samme rapporterende medlemsstat som den nationale centralbank b) observerede enheder, som er udenlandske filialer af rapporteringsenheder som omhandlet i litra a) i overensstemmelse med artikel 1, nr. 9, i forordning (EU) 2016/867 (ECB/2016/13) c) observerede enheders hovedkontor som omhandlet i litra b).

De nationale centralbanker registrerer disse modparter, så snart de opfylder kriterierne for at blive: i) en rapporteringsenhed, ii) en observeret enhed eller iii) en observeret enheds hovedkontor, og altid før den første rapporteringsreferencedato, hvorefter de opfylder kriterierne for at blive sådanne modparter.

4. De nationale centralbanker sikrer, at følgende oplysninger er registreret i RIAD for hver observeret enhed for hver rapporteringsreferencedato: a) forholdet mellem den observerede enhed og den juridiske enhed, som den observerede enhed er en del af ▼M2 b) den referencedato, hvor data om kreditter og referencedata om modparter, som vedrører de observerede enheder, indberettes til AnaCredit ▼B c) eventuelle gældende undtagelser ved at angive, hvorvidt: i) der er blevet givet en undtagelse i henhold til artikel 16, stk. 1, i forordning (EU) 2016/867 (ECB/2016/13) ii) en undtagelse dækker nogle eller alle indberetningskrav som defineret i artikel 16, stk. 1, i forordning (EU) 2016/867 (ECB/2016/13), eller iii) der er givet undtagelse til udenlandske filialer i henhold til en aftale mellem de relevante nationale centralbanker for at undgå dobbeltindberetning i overensstemmelse med artikel 6, stk. 3, og artikel 16, stk. 3, i forordning (EU) 2016/867 (ECB/2016/13). d) bekræftelse af, om den nationale centralbank har besluttet ikke at indsamle oplysninger i overensstemmelse med artikel 6, stk. 4, i forordning (EU) 2016/867 (ECB/2016/13) e) bekræftelse af, om forpligtelsen til kun at indberette data om kreditter kvartalsvis i overensstemmelse med artikel 16, stk. 2, i forordning (EU) 2016/867 (ECB/2016/13) finder anvendelse, og f) bekræftelse af, om den observerede enhed kun skal indberette data om modpartsrisici kvartalsvis i overensstemmelse med model 2 i bilag I til forordning (EU) 2016/867 (ECB/2016/13).

5. Den nationale centralbank i hjemlandet registrerer i RIAD beslutningen om ikke at indsamle alle eller kun indsamle en del af de dataattributter, der er angivet i model 1 i bilag I til forordning (EU) 2016/867 (ECB/2016/13) af en udenlandsk filial fra den juridiske enhed, som den er en del af, hvis disse instrumenter indehaves eller administreres af den udenlandske filial, som er hjemmehørende i en anden rapporterende medlemsstat i overensstemmelse med artikel 6, stk. 3, litra a), i forordningen.

6. Den nationale centralbank i værtslandet registrerer i RIAD beslutningen om ikke at indsamle alle eller kun indsamle en del af de dataattributter, der er angivet i model 2 i bilag I til forordning (EU) 2016/867 (ECB/2016/13) fra en udenlandsk filial, der er en del af en juridisk enhed, som er hjemmehørende i en anden rapporterende medlemsstat i overensstemmelse med artikel 6, stk. 3, litra b), i nævnte forordning.

7. Den relevante nationale centralbank underretter ECB om de procedurer, der er planlagt i henhold til artikel 15 i forordning (EU) 2016/867 (ECB/2016/13), for at opfylde de i denne forordning fastsatte statistiske indberetningskrav i tilfælde af en fusion, spaltning eller omstrukturering, der indbefatter en eller flere rapporteringsenheder, der kan påvirke opfyldelsen af disse rapporteringsenheders indberetningskrav.

Artikel 6

Fordeling af ansvarsområder for så vidt angår de rapporterende medlemsstaters udenlandske filialer

1. Når både en juridisk enhed og dens udenlandske filialer er hjemmehørende i forskellige rapporterende medlemsstater, skal de nationale centralbanker gøre sig rimelige bestræbelser for at undgå dobbeltindberetning af de samme data i overensstemmelse med artikel 6, stk. 3, i forordning (EU) 2016/867 (ECB/2016/13) ved at koordinere deres indsamling af dataattributter, der er angivet i model 1 og 2 i bilag I til forordningen fra den respektive rapporteringsenhed og dens udenlandske filialer.

2. Bilag II til nærværende retningslinje definerer fordelingen af ansvarsområder for de nationale centralbanker, der indberetter data om kreditter og referencedata om modparter fra de rapporterende medlemsstaters udenlandske filialer til ECB under hensyntagen til de rapporteringsenheder, som har fået bevilget undtagelser.

3. Den nationale centralbank i hjemlandet og den nationale centralbank i værtslandet, der indsamler data fra en rapporterende medlemsstats udenlandske filial, kan aftale en anden fordeling af ansvarsområderne til indberetning af data om kreditter og referencedata om modparter til ECB, der går forud for fordelingen af ansvarsområder angivet i bilag II til denne retningslinje, med forbehold af stk. 4. I overensstemmelse med sådanne ordninger skal den nationale centralbank i hjemlandet eller den nationale centralbank i værtslandet informere ECB og registrere følgende oplysninger i RIAD: a) den nationale centralbank, som er ansvarlig for overførslen af de oplysninger, der er angivet i model 1 i bilag I til forordning (EU) 2016/867 (ECB/2016/13), til ECB, og b) den nationale centralbank, som er ansvarlig for overførslen af de oplysninger, der er angivet i model 2 i bilag I til forordning (EU) 2016/867 (ECB/2016/13), til ECB.

Begge nationale centralbanker registrerer de tilsvarende referencedata om modparter i RIAD.

4. Ordningen om at tilsidesætte fordelingen af ansvarsområder i forbindelse med overførsel af model 1 og 2 i bilag I til forordning (EU) 2016/867 (ECB/2016/13) må ikke medføre, at der overføres færre data om kreditter til ECB sammenholdt med ordningen, der er angivet i bilag II, uden at dette berører en national centralbanks beslutning om ikke at indsamle specifikke dataattributter i overensstemmelse med artikel 7 i forordningen.

▼M1

5. Hvis der foreligger en ordning mellem to relevante nationale centralbanker i henhold til artikel 6, stk. 3, i forordning (EU) 2016/867 (ECB/2016/13), som medfører, at kun en af dem indsamler og overfører alle dataene (model 1 og 2) fra en rapporterende medlemsstats udenlandske filial til ECB, så: a) kan den nationale centralbank, der ikke sender data til ECB, beslutte ikke at indsamle data fra denne rapporterende medlemsstats udenlandske filial i overensstemmelse med artikel 8, stk. 5, og artikel 16, stk. 3, i forordning (EU) 2016/867 (ECB/2016/13) for at undgå dobbeltindberetning b) sender ECB de data, der overføres i forbindelse med den rapporterende medlemsstats udenlandske filial, til den nationale centralbank, der ikke overfører data til ECB til brug i overensstemmelse med artikel 10, stk. 1, i forordning (EU) 2016/867 (ECB/2016/13) og c) skønnes det, at den nationale centralbank, der overfører data fra den rapporterende medlemsstats udenlandske filial til ECB ikke nægter adgang til disse data for den anden nationale centralbank, der ikke overfører dataene til ECB med henblik på feedback-mekanismen i overensstemmelse med denne retningslinjes artikel 16e.

▼B

Artikel 7

Overgangsbestemmelser vedrørende overførslen af data om kreditter og referencedata om modparter

1. Hvis de nationale centralbanker udøver deres rettigheder i overensstemmelse med artikel 19 i forordning (EU) 2016/867 (ECB/2016/13) med henblik på at udskyde den første overførsel af data om kreditter til ECB vedrørende alle rapporteringsreferencedatoer inden den 1. februar 2019, skal den første overførsel finde sted senest den 31. marts 2019.

2. Hvis en national centralbank gør brug af overgangsbestemmelserne vedrørende data om kreditter som omhandlet i stk. 1, kan den udskyde den første overførsel af referencedata om modparter til ECB, uden at det berører artikel 2, stk. 2, i forordning (EU) 2016/867 (ECB/2016/13), forudsat at den overfører sådanne data til ECB seks måneder før den første indberetning af data om kreditter og under alle omstændigheder senest den 30. september 2018.

3. Med forbehold af artikel 19 i forordning (EU) 2016/867 (ECB/2016/13) registrerer de nationale centralbanker deres beslutning om at udsætte den første overførsel af data om kreditter til ECB i RIAD senest den 30. juni 2018. Sådanne oplysninger kan opdateres inden den første indberetning af data om kreditter og referencedata om modparter, hvis de nationale centralbanker har behov for at udskyde den første overførsel.

4. I forbindelse med den første indberetning af månedlige og kvartalsvise data om kreditter skal de nationale centralbanker senest den 31. marts 2018 underrette ECB om deres respektive udvalgte faktiske rapporteringspopulationer ved at registrere disse oplysninger i RIAD.







KAPITEL III

SPECIFIKKE INDBERETNINGSFORPLIGTELSER I FORBINDELSE MED REFERENCEDATA OM MODPARTER I RIAD

Artikel 8

Identifikation af modparter i RIAD

1. De nationale centralbanker identificerer hver modpart, hvis data de indberetter, uanset om modparten er hjemmehørende eller ikke-hjemmehørende ved hjælp af den unikke RIAD-kode under hensyntagen til betingelserne i denne retningslinje.

2. De nationale centralbanker træffer alle de foranstaltninger, der er mulige, for korrekt at identificere relevante modparter i RIAD og henvise til sådanne modparter, uanset deres hjemstedsland, ved hjælp af den respektive RIAD-kode. Dette gælder også, når en national centralbank kun bruger model 2 i bilag I til forordning (EU) 2016/867 (ECB/2016/13) til at indsamle og overføre data om kreditter og referencedata om modparter til ECB i tilfælde, hvor en anden national centralbank anvender model 1 i bilag I til nævnte forordning til at indsamle og overføre data vedrørende den samme modpart, og når der gives delvise undtagelser til rapporteringsenheder.

3. De enkelte nationale centralbanker anvender de korrekte RIAD-koder til at henvise til alle modparter konsekvent over tid og opdaterer dem rettidigt i forbindelse med ændringer, f.eks. når den kompetente nationale centralbank intervenerer for at ændre en midlertidig kode til en officiel RIAD-kode.

4. De enkelte nationale centralbanker kan kræve, at rapporteringsenhederne anvender et specifikt sæt af modpartsidentifikatorer. Bilag IV til forordning (EU) 2016/867 (ECB/2016/13) fastsætter, at den relevante nationale centralbank giver rapporteringsenhederne mulighed for at anvende en enhedsspecifik modpartsidentifikator til at henvise til modparter ved den primære overførsel. I så fald skal den enkelte nationale centralbank, der anvender model 1 i bilag I til forordning (EU) 2016/867 (ECB/2016/13) til at indsamle data om kreditter og referencedata om modparter, skabe tilknytninger mellem de forskellige modpartsidentifikatorer, som rapporteringsenhederne anvender til at henvise til den samme modpart og den tilsvarende RIAD-kode, der skal anvendes til den sekundære overførsel.

5. De nationale centralbanker sikrer, at alle modparter, der er knyttet til instrumenter, der indberettes til AnaCredit, uafhængigt af modpartens rolle og hjemland, registreres i RIAD på den relevante rapporteringsreferencedato. De nationale banker skal gøre en rimelig indsats for at registrere en ny modpart i RIAD mindst én dag, før de overfører data til ECB om kreditter over instrumenter, som modparten er knyttet til.

Artikel 9

Overførsel af referencedata om modparter til RIAD

1. De nationale centralbanker indberetter referencedata om modparter til ECB i overensstemmelse med referencedatasættet om modparter i model 1 i bilag I og i tabel 2 og 3 i bilag III til forordning (EU) 2016/867 (ECB/2016/13).

2. De nationale centralbanker kan indhente referencedata om modparter, herunder identifikatorer fra de respektive rapporteringsenheder eller fra aftalememoranda indgået med nationale statistiske institutter, kompetente nationale myndigheder og andre nationale institutioner, forudsat at sådanne oplysninger kan anvendes til de formål, der er defineret i Rådets forordning (EF) nr. 2533/98 ( 2 ).

3. De nationale centralbanker opdaterer referencedata om modparten, som de overfører til ECB, så snart de bliver opmærksomme på en ændring af en eller flere dataattributter. Dette gælder både hjemmehørende og ikke-hjemmehørende modparter.

4. Selv om de nationale centralbanker kan vælge ikke at indsamle bestemte referencedataattributter om modparter fra individuelle rapporteringsenheder, f.eks. når attributten er mærket »N« i tabel 2 og 3 i bilag III til forordning (EU) 2016/867 (ECB/2016/13) i henhold til artikel 9, stk. 1, i forordning (EU) 2016/867 (ECB/2016/13), skal de nationale centralbanker altid indberette til RIAD en identifikator for juridisk enhed (LEI), uanset modpartens rolle og hjemstedsland. Såfremt der ikke er blevet tildelt en LEI, skal de nationale centralbanker indberette en national identifikator fra listen over nationale identifikatorer, der offentliggøres på ECB's websted som bilag til AnaCredit Reporting Manual (vejledning til indberetning).

5. Ud over de obligatoriske identifikatorer for enheder, der kræves i henhold til forordning (EU) 2016/867 (ECB/2016/13), skal de nationale centralbanker indberette enhver anden national identifikator til RIAD, der er til rådighed for en given modpart, forudsat at disse oplysninger kan anvendes i overensstemmelse med forskrifterne om tavshedspligt i forordning (EF) nr. 2533/98.

6. De nationale centralbanker skal ikke indberette referenceoplysninger om modparter til RIAD, hvis modparten er opført på listen over internationale organisationer, der offentliggøres på ECB's websted som et bilag til AnaCredit Reporting Manual og regelmæssigt opdateres af ECB i samarbejde med de enkelte nationale centralbanker. I disse tilfælde skal de nationale centralbanker kun anvende den korrekte RIAD-kode til at identificere den internationale organisation i forbindelse med overførslen af data om kreditter til ECB. Dette gælder også for modparter på listen over MFI'er, medmindre modparten optræder som debitor, og i så fald skal de nationale centralbanker efterleve de generelle indberetningskrav til referencedata om modparter.

Artikel 10

De nationale centralbankers ansvar for identifikation af hjemmehørende modparter, der er registreret i RIAD

1. De nationale centralbanker er ansvarlige for den unikke identifikation af alle hjemmehørende modparter i RIAD og træffer alle nødvendige foranstaltninger for at undgå, at to eller flere særskilte registreringer i RIAD henviser til den samme hjemmehørende modpart.

2. I bilag I findes detaljerede oplysninger om de skridt, de nationale centralbanker skal træffe med henblik på at sikre den unikke identifikation af modparter i RIAD og forvaltningen af deres referencedata.

3. Når en hjemmehørende modpart er registreret i RIAD med en midlertidig RIAD-kode, vurderer den kompetente nationale centralbank senest den sidste arbejdsdag i den anden måned efter datoen for modtagelsen af listen over mulige duplikater fra den centrale identifikationstjeneste, om den nye midlertidige modpart er et duplikat af en eksisterende hjemmehørende modpart eller en reel ny modpart. I det første tilfælde, dvs. hvor der er et match, vælger den kompetente nationale centralbank det foretrukne match på den foreslåede liste og ugyldiggør (»fryser«) dermed den nye midlertidige modpart til fordel for den tilsvarende eksisterende hjemmehørende modpart (»levende« modpart). I sidstnævnte tilfælde, dvs. hvor der ikke er et match, tildeler den kompetente nationale centralbank den nye midlertidige modpart en officiel RIAD-kode.

4. For at løse problemet med duplikering skal de nationale centralbanker først gennemgå de tilfælde, som vedrører nye midlertidige hjemmehørende modparter med de største eksponeringer i henhold til de data om kreditter, der indberettes til ECB.

5. De nationale centralbanker anvender alle foreliggende oplysninger på nationalt plan for i videst muligt omfang at sikre, at referenceoplysninger om hjemmehørende modparter, der er registreret i RIAD, er fuldstændige, korrekte og opdaterede. Til det formål vurderer de nationale centralbanker alle pålidelige informationskilder, forudsat at disse oplysninger kan anvendes i overensstemmelse med forskrifterne om tavshedspligt i forordning (EF) nr. 2533/98 med henblik på at indføre de bedst mulige referenceoplysninger om alle relevante modparter i RIAD.

6. For modparter, der er hjemmehørende i et land, hvor der ikke er en kompetent national centralbank til at levere referencedata om modparter, skal ECB, med rimelighed og på grundlag af foreliggende oplysninger, fastsætte de unikke identifikations- og referencedata for disse modparter på baggrund af de dispositioner, der skal træffes af den »kompetente nationale centralbank/ECB« i bilag I til nærværende retningslinje. I den forbindelse skal ECB først gennemgå de tilfælde, som vedrører modparter med de største eksponeringer i henhold til de oplysninger, der er tilgængelige i AnaCredit.

7. For hver modpart beregner RIAD den officielle registrering for hver dataattribut i henhold til foruddefinerede regler for sammensætning, der tildeler en prioritet til alle potentielle emnekilder. Hvis standardreglerne for sammensætning (rangordningen mellem alle potentielle kilder), der er fastlagt af ECB, ikke anses for hensigtsmæssige, fastlægger de nationale centralbanker og meddeler skriftligt ECB de regler for sammensætning, der skal anvendes i RIAD til beregning af den officielle registrering for referencedata om alle hjemmehørende modparter. Den kompetente nationale centralbank kan fastsætte en anden metode for hver referencedataattribut om modparter og kan ændre en sådan metode fra tid til anden, som den finder passende.

8. De nationale centralbanker sikrer, at listen over nationale identifikatorer og listen over juridiske formularer, der offentliggøres som et bilag til AnaCredit-indberetningsvejledningen på ECB's websted, er opdaterede for den pågældende medlemsstat. De nationale centralbanker underretter ECB skriftligt og rettidigt om eventuelle ændringer, der anses som nødvendige.







KAPITEL IV

PROCEDURER OG STANDARDER FOR OVERFØRSEL TIL RIAD

Artikel 11

Tildeling af RIAD-koden

1. På tidspunktet for den første registrering i RIAD tildeler de nationale centralbanker en officiel RIAD-kode til hjemmehørende modparter og en midlertidig RIAD-kode til ikke-hjemmehørende modparter med det krævede format.

2. De nationale centralbanker skal sikre, at RIAD-koderne, som de tildeler til både hjemmehørende og ikke-hjemmehørende modparter, er eksklusive, dvs. at de ikke knyttes til mere end én enkelt modpart og ikke ændres over tid.

3. De nationale centralbanker er ansvarlige for tildelingen af en officiel RIAD-kode til alle hjemmehørende modparter, som oprindeligt var registreret i RIAD med en midlertidig RIAD-kode af en national centralbank eller ECB.

4. ECB skal meddele de nationale centralbanker om rapporterende medlemsstater, hvis en modparts RIAD-kode ændres, uanset hvilket land de har hjemsted i. De nationale centralbanker anvender den nuværende RIAD-kode for alle modparter fra den dato, hvor følgende relevante data om kreditter og referencedata om modparter overføres.

Artikel 12

Overførselsstandarder i forbindelse med RIAD

1. De nationale centralbanker sender referencedata om modparter til ECB ved hjælp af RIAD. Enhver regelmæssig overførsel af information skal organiseres ved brug af en filoverførsel gennem den normale ESCB-facilitet. Alternativt kan de nationale centralbanker for et mindre antal overførsler behandle bekræftelsesmeddelelser for modtagelse eller opdatere attributter online.

2. For at minimere driftsfejl og sikre nøjagtigheden og overensstemmelsen i de indberettede opdateringer til RIAD, skal de nationale centralbanker, inden overførslen af data til ECB, foretage en valideringskontrol, der svarer til de gældende specifikationer for dataudveksling.

▼M2

Artikel 13

Bekræftelse af modtagelse og fejlmeddelelser

1. Efter modtagelsen af de i artikel 12 omhandlede opdateringer foretager ECB straks kontroller for at validere kvaliteten af de fremsendte oplysninger og fremsender en bekræftelse af modtagelse og fejlmeddelelser, som omhandlet i artikel 9 i Den Europæiske Centralbanks retningslinje (EU) 2018/876 (ECB/2018/16) ( 3 ).

2. De nationale centralbanker sikrer, at revisioner overføres til ECB i henhold til artikel 19.

▼B

Artikel 14

Første overførsel af referencedata om modparter til RIAD

1. De nationale centralbanker overfører til ECB et første sæt af referencedata om modparter senest seks måneder inden den første overførsel af data om kreditter i overensstemmelse med artikel 2, stk. 2, i forordning (EU) 2016/867 (ECB/2016/13) og gør en rimelig indsats for at overholde den relevante frist, der er fastsat i artikel 7, stk. 2, i denne retningslinje.

2. De nationale centralbanker skal som minimum, for så vidt angår indholdet af den første overførsel af referencedata om modparter i henhold til stk. 1, overføre referencedata om modparter, som på grundlag af de foreliggende oplysninger med rimelighed kan vurderes at være relevante.

3. De samme fælles minimumsstandarder for overførsel, nøjagtighed, begrebsmæssig overensstemmelse og revisioner som specificeret i bilag V til forordning (EU) 2016/867 (ECB/2016/13) finder anvendelse på den første overførsel af referencedata om modparter til ECB i henhold til stk. 1.

4. Hvor det er relevant, skal det første sæt af referencedata om modparter, der indberettes af de nationale centralbanker, indeholde følgende dataattributter: a) modpartsidentifikator (RIAD-kode) b) identifikator for juridiske enheder (LEI) c) hvis LEI ikke er tilgængelig: en national identifikator fra listen over nationale identifikatorer, der er offentliggjort på ECB's websted, som består af to forskellige variabler, navnlig: identifikatortypen (eller dens beskrivelse, hvis det er relevant) og den respektive kode (med mindre identifikatortypen er »ikke anvendelig«) d) navn e) adresse: land f) adresse: by g) adresse: gade h) juridisk form i) institutionel sektor.

5. Den egentlige liste over referencedataattributter, som de nationale centralbanker skal levere for hver modpart ved den første overførsel af referencedata om modparter til RIAD, kan variere med forbehold af anvendeligheden af de forskellige attributter til modpartens specifikke rolle og kategori som beskrevet i tabel 2 og 3 i bilag III til forordning (EU) 2016/867 (ECB/2016/13).







KAPITEL V

DE NATIONALE CENTRALBANKERS INDSAMLING AF DATA OM KREDITTER OG REFERENCEDATA OM MODPARTER

Artikel 15

Undtagelser og begrænset indberetningshyppighed

1. I forbindelse med artikel 16, stk. 1 og 2, i forordning (EU) 2016/867 (ECB/2016/13), ved beregning af den samlede udestående mængde af lån til alle sektorer, der indberettes i henhold til forordning (EU) nr. 1071/2013 (ECB/2013/33) af alle rapporteringsenheder, der er hjemmehørende i den rapporterende medlemsstat, skal de nationale centralbanker kun tage hensyn til den samlede udestående mængde af lån fra alle rapporteringsenheder, der indgår i den faktiske rapporteringspopulation, jf. artikel 3, stk. 1, i forordning (EU) 2016/867 (ECB/2016/13), herunder den samlede udestående mængde af lån fra alle rapporteringsenheder, der er blevet givet en undtagelse. For at undgå tvivl skal en national centralbank ikke tage hensyn til den samlede udestående mængde af lån fra udenlandske filialer, der ikke er hjemmehørende i den pågældende nationale centralbanks rapporterende medlemsstat.

2. I forbindelse med artikel 16, stk. 2, i forordning (EU) 2016/867 (ECB/2016/13), når små rapporteringsenheder har mulighed for at indberette data om kreditter, der vedrører rapporteringsreferencedatoer før den 1. januar 2021, på kvartalsbasis i stedet for på månedsbasis, skal de nationale centralbanker skal tage højde for det fælles bidrag fra: a) de små rapporteringsenheder, der er givet en undtagelse i henhold til artikel 16, stk. 1, i forordning (EU) 2016/867 (ECB/2016/13), og b) de små rapporteringsenheder, der er berettiget til kvartalsvis indberetning i henhold til artikel 16, stk. 2, i forordning (EU) 2016/867 (ECB/2016/13), til den samlede udestående mængde af lån indberettet i henhold til forordning (EU) nr. 1071/2013 (ECB/2013/33) af alle rapporteringsenheder, der er hjemmehørende i den rapporterende medlemsstat, og sikre, at et sådant fælles bidrag ikke overskrider 4 %.

3. I henhold til artikel 6, stk. 3, og artikel 16, stk. 3, i forordning (EU) 2016/867 (ECB/2016/13) kan en relevant national centralbank give undtagelser til rapporteringsenheder, der er rapporterende medlemsstaters udenlandske filialer, i det omfang de nationale centralbanker modtager data fra andre kilder af den kvalitet og aktualitet, der kræves i henhold til artikel 14, stk. 3, i forordningen. De nationale centralbankers ret til at give sådanne undtagelser er med forbehold af samarbejdet mellem de relevante nationale centralbanker på grundlag af de ordninger, der er truffet for at undgå dobbeltindberetning i overensstemmelse med artikel 6 i nærværende retningslinje. For at undgå tvivl betragtes enhver rapporteringsenhed, der er givet en undtagelse i henhold til artikel 16, stk. 3, ikke som en lille rapporteringsenhed, der er givet en undtagelse i henhold til artikel 16, stk. 1, eller som en lille rapporteringsenhed, der kan foretage indberetninger på kvartalsbasis eller på månedsbasis i henhold til artikel 16, stk. 2.

4. Ved udøvelsen af deres beføjelser i henhold til artikel 16, stk. 1, i forordning (EU) 2016/867 (ECB/2016/13) kan den relevante nationale centralbank give undtagelser til små rapporteringsenheder, der omfatter visse eller alle indberetningskrav, herunder krav der udelukkende vedrører specifikke observerede enheder, som er en del af en rapporteringsenhed, der er en juridisk enhed.

Artikel 16

Samarbejde med de kompetente myndigheder

1. Hvis alle eller en del af de i forordning (EU) 2016/867 (ECB/2016/13) omhandlede data kan indhentes fra andre kompetente myndigheder end de nationale centralbanker, og disse data kan anvendes i det omfang og til de formål, der er fastsat i forordning (EF) nr. 2533/98, kan de nationale centralbanker etablere passende samarbejdsaftaler med disse myndigheder for at sikre en permanent struktur til modtagelse af sådanne data.

2. De nationale centralbanker skal sikre, at de i stk. 1 omhandlede data opfylder de i forordning (EU) 2016/867 (ECB/2016/13) fastsatte krav, før de overføres til ECB.

▼M1







KAPITEL Va

RAMME FOR ANACREDIT FEEDBACK-MEKANISMEN

Artikel 16a

Deltagelse i og opsigelse af deltagelse i rammen for AnaCredit feedback-mekanismen

1. De nationale centralbanker kan deltage i rammen for AnaCredit feedback-mekanismen på frivillig basis. De nationale centralbanker, der er opført i bilag IV bliver deltagende nationale centralbanker i henhold til denne retningslinje fra den dato, der fremgår af bilaget.

2. En national centralbank, som ikke er opført i bilag IV, kan anmode om at deltage i rammen for AnaCredit feedback-mekanismen ved at sende et forudgående skriftligt varsel til Styrelsesrådet, hvoraf det fremgår, fra hvilken dato den påtænker at blive en deltagende national centralbank. Den nationale centralbank skal tilføjes listen i bilag IV ved hjælp af en teknisk ændring af bilaget og, hvis det er nødvendigt, af bilag III i overensstemmelse med artikel 20.

Med henblik på dette stykke består en teknisk ændring af medtagelsen i bilag IV af navnet på den nationale centralbank og den dato, hvor den bliver en deltagende national centralbank og, hvor det er nødvendigt, en specifikation af disse dataattributter i datasættet for feedback-mekanismen fra ECB i bilag III, i henhold til hvilken den pågældende nationale centralbank ikke har givet samtykke til at dele de tilknyttede data med henblik på at levere feedback-mekanismer til rapporteringsenheder i overensstemmelse med artikel 16c.

3. En deltagende national centralbank kan anmode om en ændring af sin specifikation af dataattributter som omhandlet i stk. 2, andet afsnit. Ændringen får virkning efter en teknisk ændring af bilag III i overensstemmelse med artikel 20.

4. En deltagende national centralbank kan anmode om ophør af sin deltagelse i rammen for AnaCredit feedback-mekanismen ved at indgive et forudgående skriftligt varsel på mindst 90 dage til Styrelsesrådet. Opsigelsen får virkning efter en teknisk ændring af bilag IV og, hvis det er nødvendigt, bilag III i overensstemmelse med artikel 20. En opsigelse af denne deltagelse berører ikke videreførelsen og den fortsatte beståen af nogen af de nationale centralbankers rettigheder og forpligtelser, som består på eller forud for den dato, hvor en sådan opsigelse får virkning.

Artikel 16b

Krav til deltagelse i rammen for AnaCredit feedback-mekanismen

I henhold til rammen for AnaCredit feedback-mekanismen kræves det, at de deltagende nationale centralbanker:

a) samtykker til, at de modtagende nationale centralbanker som minimum deler minimumsdatasættet med deres residente rapporteringsenheder med henblik på feedback-mekanismen

b) gennemfører ordninger, der som minimum omfatter de data om kreditter og referencedata om modparter, der svarer til dataattributterne i minimumsdatasættet vedrørende ethvert instrument, der vedrører en debitor eller potentiel debitor i feedback-mekanismen, som stilles til rådighed for residente rapporteringsenheder. De nationale centralbanker, der ikke opfylder disse krav, deltager ikke i rammen for AnaCredit feedback-mekanismen.

Artikel 16c

Deling af data svarende til de variable attributter

1. En deltagende national centralbank kan efter eget skøn beslutte ikke at samtykke til, at de modtagende nationale centralbanker medtager nogen variable attributter i de data, der udveksles med deres residente rapporteringsenheder, med henblik på en feedback-mekanisme. De deltagende nationale centralbankers afgørelser er anført i bilag III. En modtagende national centralbank kan ikke medtage sådanne variable attributter i de data, der udveksles med deres residente rapporteringsenheder, med henblik på en feedback-mekanisme.

2. Hvis en deltagende national centralbank beslutter ikke at samtykke til, at de modtagende nationale centralbanker medtager en eller flere variable attributter i de data, der udveksles med deres residente rapporteringsenheder med henblik på en feedback-mekanisme, stiller den deltagende nationale centralbank ikke de tilsvarende data, der er indsamlet af andre deltagende nationale centralbanker, til rådighed for sine egne rapporteringsenheder.

3. Med forbehold af stk. 1 og 2 kan en modtagende national centralbank efter eget skøn beslutte at medtage eller udelukke variable attributter i de data, der udveksles med dens residente rapporteringsenheder.

4. Hvis en national centralbank i henhold til denne retningslinjes artikel 6 er ansvarlig for indberetning af data om kreditter og referencedata om modparter vedrørende en rapporterende medlemsstats udenlandske filial til ECB, kan de data, der svarer til de variable attributter, der vedrører den pågældende rapporterende medlemsstats udenlandske filial, leveres til en resident rapporteringsenhed af den deltagende nationale centralbank i den medlemsstat, hvor den rapporterende medlemsstats udenlandske filial er resident, eller af den deltagende nationale centralbank i den medlemsstat, hvor hovedkontoret for den rapporterende medlemsstats udenlandske filial er beliggende.

Artikel 16d

ECB's overførsel af data

▼M2

1. Inden den pågældende startdato for deltagelse, som omhandlet i bilag IV, overfører ECB et datasæt for feedback-mekanismen til hver enkelt af de nationale centralbanker, der er opført i bilag IV, med henblik på test. Disse data må udelukkende anvendes til afprøvning af de i artikel 16b, litra b) omhandlede ordninger, inden disse gennemføres på startdatoen for den relevante nationale centralbanks deltagelse og i overensstemmelse med artikel 16e, stk. 9.

De nationale centralbanker må ikke anvende dataene modtaget fra ECB til en feedback-mekanisme som omhandlet i artikel 16a, før end den pågældende nationale centralbank er blevet en deltagende national centralbank og har modtaget det første datasæt for feedback-mekanismen fra ECB indeholdende data, der vedrører referencedagen på den sidste dag i måneden, hvori deltagelsen starter.

2. Fra den pågældende startdato for deltagelse som omhandlet i bilag IV overfører ECB et datasæt for feedback-mekanismen til hver modtagende national centralbank gennem regelmæssige overførsler, umiddelbart efter at den gyldne kopi er genereret. Det første datasæt for feedback-mekanismen fra ECB er begrænset til data, der vedrører referencedagen på den sidste dag i den måned, hvor deltagelsen starter. Hvert efterfølgende datasæt for feedback-mekanismen fra ECB begrænses til følgende: a) data vedrørende den senest tilgængelige referencedato b) data registreret højst 12 referencedage forud for overførslen af ECB's datasæt for feedback-mekanismen.

Hvad angår litra b), udelukkes data vedrørende referencedatoer, der ligger før referencedatoen på den sidste dag i måneden, hvori deltagelsen starter.

▼M1

3. Hvert datasæt for feedback-mekanismen fra ECB, der overføres gennem en fast overførsel, må kun vedrøre instrumenter, hvor mindst én debitor er en juridisk enhed eller er en del af en juridisk enhed, der opfylder en af følgende betingelser: a) debitoren er resident i den modtagende nationale centralbanks medlemsstat, og de data om kreditter, der vedrører den, indberettes til ECB af mindst én anden deltagende national centralbank b) debitoren er ikke resident i den modtagende nationale centralbanks medlemsstat, og de data om kreditter, der vedrører den, indberettes til ECB af både den modtagende nationale centralbank og mindst én anden deltagende national centralbank c) debitoren er part i et instrument, der er udstedt af eller med en rapporterende medlemsstats udenlandske filial, hvis den pågældende rapporterende medlemsstats udenlandske filial eller hovedkontoret for den pågældende rapporterende medlemsstats udenlandske filial er resident i den modtagende nationale centralbanks medlemsstat, og data om kreditter og referencedata om modparter, der vedrører den, indberettes til ECB af en anden national centralbank, som i henhold til artikel 6 er ansvarlig for indberetningen af den rapporterende medlemsstats udenlandske filials data om kreditter og referencedata til ECB.

▼M2

4. ECB overfører alle revisioner til den modtagende nationale centralbank, som den har modtaget i henhold til artikel 19, og som vedrører oplysninger, der indgår i de regelmæssige overførsler.

▼M1

5. En deltagende national centralbank kan sende ECB en ad hoc-anmodning vedrørende en potentiel debitor, som har ansøgt om et instrument til en rapporteringsenhed eller en af deres observerede aktører, som er resident i den medlemsstat, hvor den anmodende deltagende nationale centralbank er beliggende.

6. ECB overfører datasættet for feedback-mekanismen fra ECB vedrørende den relevante potentielle debitor til den anmodende deltagende nationale centralbank som svar på en ad hoc-anmodning, forudsat at ad hoc-anmodningen vedrører en potentiel debitor, hvis data indberettes til ECB.

7. ECB besvarer ad hoc-anmodningen ved udgangen af den arbejdsdag, der følger efter den dag, hvor ad hoc-anmodningen blev modtaget.

8. ECB sikrer, at de oplysninger, der overføres i henhold til denne artikel, er de samme som dem, der overføres af de nationale centralbanker til ECB, og at de oplysninger, der overføres til den enkelte modtagende nationale centralbank, kun henviser til instrumenterne vedrørende debitorer eller potentielle debitorer, der er præciseret i stk. 3 eller 5.

Artikel 16e

Dataudveksling mellem de modtagende nationale centralbanker og rapporteringsenhederne og gældende begrænsninger

1. En modtagende national centralbank har ret til at anvende de data, som er modtaget fra ECB i overensstemmelse med artikel 16d, med henblik på en feedback-mekanisme i overensstemmelse med bestemmelserne i denne artikel.

2. En feedback-mekanisme som omhandlet i stk. 1 kan oprettes af en modtagende national centralbank med residente rapporteringsenheder, herunder små rapporteringsenheder, som er blevet indrømmet en undtagelse i overensstemmelse med artikel 16, stk. 1, i forordning (EU) 2016/867 (ECB/2016/13), og rapporteringsenheder, der indberetter data med begrænset indberetningshyppighed i overensstemmelse med artikel 16, stk. 2, i forordning (EU) 2016/867 (ECB/2016/13).

3. De data, der anvendes i feedback-mekanismerne, skal i hvert fald omfatte minimumsdatasættet. De data, der anvendes i feedback-mekanismerne, kan derudover omfatte data, der svarer til de variable attributter, forudsat at de modtagende nationale centralbanker ikke medtager data, der er indsamlet af andre deltagende nationale centralbanker, hvis sådanne andre deltagende nationale centralbanker ikke har samtykket til at dele sådanne data i overensstemmelse med artikel 16c.

▼M2

4. Hvad angår dette kapitel, må de modtagende nationale centralbanker ikke dele nogen af følgende med rapporteringsenhederne: a) data om kreditter eller referencedata om modparter, der er ikke er omfattet af det datasæt for feedback-mekanismen, som den nationale centralbank senest har modtaget fra ECB b) de operationelle attributter for ECB's datasæt for feedback-mekanismen c) oplysninger om instrumenter, hvor debitor og kreditor udgør en del af den samme juridiske enhed.

▼M1

5. En deltagende national centralbank kan i en begrænset periode på instrumentniveau identificere visse oplysninger, der ikke kan anvendes med henblik på feedback-mekanismen, på grund af begrænsninger i national lovgivning eller oplysningernes kvalitet. De data, som ECB overfører til de modtagende nationale centralbanker, skal omfatte en sådan identifikation. En modtagende national centralbank må ikke medtage de identificerede oplysninger i feedback-mekanismerne til sine residente rapporteringsenheder.

6. De data, der er indsamlet af de nationale centralbanker, som ikke deltager i rammen for AnaCredit feedback-mekanismen, må ikke anvendes af de deltagende nationale centralbanker med henblik på at etablere eller opretholde en feedback-mekanisme, undtagen i overensstemmelse med artikel 11, stk. 5, i forordning (EU) 2016/867 (ECB/2016/13), hvor det skønnes, at adgang med henblik på sådanne formål ikke nægtes af en ikke-deltagende national centralbank i henhold til artikel 6, stk. 5, eller hvis dataene omhandler en institutionel enhed i en rapporteringsenhed, der er etableret i en rapporterende medlemsstat, som altid kan anvendes til feedback-mekanismer af den relevante nationale centralbank, uanset hvor den institutionelle enhed er resident.

7. En modtagende national centralbank kan udveksle de data, der er modtaget fra ECB i overensstemmelse med denne artikel, med de residente rapporteringsenheder. Den kan levere data med samme detaljeringsgrad som dataindberetningen fra ECB eller på et mere aggregeret niveau.

8. Når de modtagende nationale centralbanker leverer feedback-mekanismer til rapporteringsenhederne, skal de sikre, at de observerede enheder, rapporteringsenheder, kreditorer, eksponeringsleverende kreditinstitutter og administratorer, om hvilke ECB har fremsendt oplysninger til de modtagende nationale centralbanker, ikke kan identificeres.

9. De modtagende nationale centralbanker skal behandle oplysninger, der er modtaget fra ECB, i overensstemmelse med den nationale lovgivning om datafortrolighed og artikel 8-8c i forordning (EF) nr. 2533/98.

10. En modtagende national centralbank underretter i henhold til artikel 11 i forordning (EU) 2016/867 (ECB/2016/13) sin residente rapporteringspopulation om, at: a) rapporteringsenhederne udelukkende skal anvende en undergruppe af de data om kreditter og referencedata om modparter, der er modtaget via feedback-mekanismerne og indsamlet af andre deltagende nationale centralbanker, til forvaltning af kreditrisikoen og forbedring af kvaliteten af de kreditoplysninger, de har til rådighed hvad angår eksisterende eller potentielle instrumenter b) det er forbudt for rapporteringsenheder at udveksle en undergruppe af de data, der er omhandlet i litra a) med andre parter eller kommercielle leverandører, undtagen hvis deling af data med tjenesteudbydere er tilladt i overensstemmelse med artikel 11 i forordning (EU) 2016/867 (ECB/2016/13) c) med forbehold af en national centralbanks beføjelse til at give en rapporteringsenhed adgang til specifikke data om kreditter gennem en feedback-mekanisme, kan en sådan adgang nægtes midlertidigt, hvis rapporteringsenheden ikke har opfyldt sine egne statistiske indberetningsforpligtelser i henhold til forordning (EU) 2016/867 (ECB/2016/13), navnlig med hensyn til datakvalitet og -nøjagtighed, eller hvis rapporteringsenheden ikke har opfyldt sine forpligtelser i henhold til litra a) eller b). I sådanne tilfælde skal den modtagende nationale centralbank underrette rapporteringsenheden om, at dens adgang til feedback-mekanismen er stillet i bero, og d) rapporteringsenhederne skal beskytte fortroligheden af den undergruppe af data, der er omhandlet i litra a), i overensstemmelse med bedste praksis og i henhold til gældende national lovgivning og EU-lovgivning.

Artikel 16f

De deltagende nationale centralbankers ansvar for at give adgang til dataene

1. En modtagende national centralbank er eneansvarlig for at oprette en feedback-mekanisme eller andre informationstjenester fra centrale kreditregistre til rapporteringsenheder, herunder proceduren for at give rapporteringsenhederne adgang til data og sikre rapporteringsenhedernes overholdelse af kravene i artikel 16e.

2. Hvis juridiske enheder eller dele af juridiske enheder, for hvilke der er indberettet data om kreditter, har ret til at få adgang til sådanne data, eller kræver berigtigelse og/eller sletning af sådanne data, herunder hvis sådanne data gives til rapporteringsenheder med henblik på en feedback-mekanisme eller en anden informationstjeneste fra det relevante centrale kreditregister, skal den relevante nationale centralbank gennemføre procedurer til at a) give adgang til dataene, b) kræve, at ukorrekte data berigtiges af rapporteringsenhederne, og c) give meddelelse til de rapporteringsenheder, som oplysningerne er blevet udvekslet med.

3. For så vidt angår anmodninger vedrørende oplysninger, der indgår i feedback-mekanismerne, og som er afledt af den dataoverførsel, der foretages af en anden national centralbank, kontakter den nationale centralbank, der modtager anmodningerne, den nationale centralbank, der har overført dataene til ECB, og samarbejder om at undersøge oplysningernes rigtighed og forberede svaret på debitors krav.

▼B







KAPITEL VI

DATAKVALITETSSTYRING

▼M2

Artikel 17

Overførsel

1. De nationale centralbanker overfører de statistiske oplysninger, som skal indberettes i henhold til denne retningslinje, elektronisk og under anvendelse af de af ECB præciserede midler. Det statistiske meddelelsesformat, der er udviklet med henblik på denne elektroniske udveksling af statistiske oplysninger, er det format, der er vedtaget af ESCB.

2. Hvis stk. 1 ikke finder anvendelse, kan de nationale centralbanker efter forudgående aftale med ECB anvende andre midler til overførsel af statistiske oplysninger.

▼B

Artikel 18

Datakvalitetsstyring

1. Uden at berøre ECB's ret til verifikation i henhold til forordning (EF) nr. 2533/98 og forordning (EU) 2016/867 (ECB/2016/13) skal de nationale centralbanker overvåge og sikre kvaliteten og pålideligheden af data om kreditter og referencedata om modparter, som stilles til rådighed for ECB, og samarbejde tæt med ESCB som led i den overordnede datakvalitetsstyring.

2. De nationale centralbanker fastlægger de betingelser, der medfører afvisning af data modtaget fra rapporteringsenhederne.

3. De nationale centralbanker overvåger de observerede enheder, for hvilke oplysninger er blevet afvist, og de fremskridt, der er opnået fra rapporteringsperiode til rapporteringsperiode. De nationale centralbanker underretter ECB om overvågningsresultaterne.

4. De nationale centralbanker sikrer, verificerer og opretholder kvaliteten af data om kreditter og referencedata om modparter for at sikre: i) kvaliteten af de aggregerede outputdata, ii) konsistensen af data om kreditter og referencedata om modparter og iii) overensstemmelse med andre statistikker. Navnlig skal de nationale centralbanker forud for overførslen af data om kreditter og referencedata om modparter til ECB verificere, at: a) de overførte filer til ECB overholder de tekniske specifikationer for overførsel til ECB b) hver registrering er entydigt identificeret c) kontraktsidentifikatoren er unik for hver enkelt kontrakt, der medfører en kreditrisiko for den samme observerede enhed, og at en sådan identifikator på intet tidspunkt genbruges til at identificere en anden kontrakt med den samme observerede enhed d) hver enkelt instrumentidentifikator er unik for hver enkelt kontrakt for en observeret enhed, og at denne identifikator på intet tidspunkt genbruges til at identificere et andet instrument inden for samme kontrakt og observerede enhed e) afdækningsidentifikatoren er unik for hver enkelt afdækning, der modtages af den samme observerede enhed, og at denne identifikator på intet tidspunkt genbruges til at identificere en afdækning med den samme observerede enhed f) data om kreditter og referencedata om modparter, der skal overføres, er fuldstændige og konsistente ▼M2 g) alle instrumenter er knyttet til modparter, der er registreret i RIAD-systemet, hvortil der henvises ved hjælp af den tilsvarende modpartsidentifikator (RIAD-kode) på grundlag af oplysningerne fra rapporteringsenhederne. ▼B

5. Inden data om kreditter overføres til ECB, verificerer og sikrer de nationale centralbanker, der overfører model 1 eller model 2 i bilag I til forordning (EU) 2016/867 (ECB/2016/13), at for hvert enkelt instrument, der skal indberettes for hver enkelt modpart knyttet til instrumentet, er de krævede referencedata om alle modparter registreret i RIAD.

6. Data om kreditter og referencedata om modparter, der overføres af de nationale centralbanker, skal være i overensstemmelse med de data, der er lagret i nationale databaser som følge af aktiviteter i forbindelse med datakvalitetsstyring, der udøves på nationalt plan.

7. Når data om kreditter overføres til ECB af to nationale centralbanker for observerede enheder, som er de rapporterende medlemsstaters udenlandske filialer i overensstemmelse med artikel 6, er den enkelte nationale centralbank ansvarlig for kvaliteten af dens indberettede data. Specielt hvis to nationale centralbanker indgår en ordning om ansvarsfordelingen i forbindelse med den sekundære indberetning, skal de pågældende nationale centralbanker sikre, at data om kreditter og referencedata om modparter, der indberettes af en national centralbank, er i overensstemmelse med data om kreditter og referencedata om modparter, der indberettes af den anden pågældende nationale centralbank. Til dette formål, og efter at oplysningerne er indlæst i AnaCredit, sender ECB de overførte oplysninger til de pågældende nationale centralbanker for at sikre, at data om kreditter og referencedata om modparter, der indberettes til dem begge, er konsistente.

8. De nationale centralbanker skal verificere konsistensen og nøjagtigheden af data om kreditter og referencedata om modparter ved at sammenligne dem med andre datasæt indsamlet på nationalt plan i henhold til national lovgivning eller EU-lovgivning og på det tidspunkt, hvor de foreligger. De nationale centralbanker skal tage hensyn til forskelle i datasættets metode og aktualitet i forbindelse med vurderingen af kvaliteten af data i AnaCredit.

9. For hver overførsel af data om kreditter for en observeret enhed, rapporteringsreferencedato og rapporteringstype, dvs. månedlige dataattributter i model 1 og 2 i bilag I til forordning (EU) 2016/867 (ECB/2016/13) og kvartalsvise dataattributter i model 2 i bilag I til nævnte forordning, sender AnaCredit automatisk en bekræftelsesmeddelelse til den nationale centralbank, der overfører oplysningerne, om hvorvidt filen er blevet overført eller afvist af systemet. I sidstnævnte tilfælde skal meddelelsen anføre årsagen til afvisningen.

10. ECB vurderer data om kreditter og referencedata om modparter ved at anvende et sæt af valideringskontroller i tæt samarbejde med de nationale centralbanker. Vurderingen skal foretages rettidigt. ECB og de nationale centralbanker kan i fællesskab koordinere indsatsen i forbindelse med datakvalitetsstyring under hensyntagen til de betydelige forskelle mellem DQM-indikatorer og DQM-mål både på nationalt plan og i euroområdet.

11. For hver overførsel af data om kreditter for en observeret enhed, rapporteringsreferencedato og rapporteringstype, der indlæses i AnaCredit, sendes automatisk en bekræftelsesmeddelelse via AnaCredit med valideringskontrollens resultater. Denne meddelelse indeholder oplysninger om de data, der ikke overholdte AnaCredit's valideringskontrol og den valideringskontrol, der udløste fejlen.

12. Hvis den observerede enhed er en rapporterende medlemsstats udenlandske filial og to nationale centralbanker indberetter oplysninger for den observerede enhed: a) sendes meddelelserne, der er angivet i punkt 11, til de to relevante nationale centralbanker, og b) hver national centralbank er ansvarlig for datakvaliteten af de oplysninger, der er indeholdt i modellen. Den enkelte nationale centralbank er ansvarlig for valideringskontrollen, der verificerer konsistensen og integriteten af de i model 1 og 2 i bilag I til forordning (EU) 2016/867 (ECB/2016/13) indberettede oplysninger. Til dette formål skal den enkelte nationale centralbank sikre, at de oplysninger, der er indberettet i modellen, som den enkelte nationale centralbank er ansvarlig for, er korrekte.

▼M2

13. De nationale centralbanker opretter og overvåger de nødvendige mekanismer for, at rapporteringsenheder kan revidere og korrigere eventuelle data om kreditter og referencedata om modparter, der ikke er i overensstemmelse med kravene til AnaCredit-datakvalitetskontrollen, for at gøre det muligt for de nationale centralbanker at overføre revisioner i overensstemmelse med artikel 19.

▼B

14. For at overvåge gennemførelsen af passende procedurer til indsamling, verifikation, behandling og formidling af oplysninger, der sikrer kvaliteten af de indsamlede data, forelægger ECB og de nationale centralbanker hvert år en kvalitetsrapport for Styrelsesrådet. Kvalitetsrapporterne skal omfatte både data om kreditter og referencedata om modparter samt indeholde oplysninger om de metoder og procedurer, som de nationale centralbanker har fastlagt til den unikke identifikation af hjemmehørende modparter. Den første kvalitetsrapport skal udarbejdes i december 2020, med september 2020 som rapporteringsreferencedato.

Artikel 19

Revisionspolitik

1. De nationale centralbanker sender ECB alle revisioner modtaget fra rapporteringsenhederne, så snart de er blevet behandlet.

2. De nationale centralbanker indfører ordninger med rapporteringsenheder, således at revisioner af de data, der er identificeret i de i artikel 18, stk. 11, omhandlende bekræftelsesmeddelelser som ikke værende i overensstemmelse med AnaCredit-valideringskontrollen, straks sendes og senest inden for den næste dato, hvor oplysningerne om den observerede enhed skal overføres.

3. De nationale centralbanker overfører revisioner på et hvilket som helst tidspunkt efter rapporteringsreferencedatoen.

4. De nationale centralbanker sender revisioner, når sådanne findes, for alle referenceperioder.

5. ECB skal automatisk behandle revisioner og gemme dem i den fælles database uden unødigt ophold, efter at de er modtaget fra de nationale centralbanker. ECB underretter de berørte nationale centralbanker om resultatet af yderligere kvalitetsvurdering efter yderligere behandling af revisionerne.

▼M2

Artikel 19a

Rapporteringskalender

Hvert år ved udgangen af september meddeler ECB de nationale centralbanker de præcise overførselsdatoer i det efterfølgende år i form af en rapporteringskalender. De nationale centralbanker indberetter statistiske oplysninger i henhold til denne retningslinje i overensstemmelse med denne rapporteringskalender.

▼B







KAPITEL VII

AFSLUTTENDE BESTEMMELSER

Artikel 20

Forenklet ændringsprocedure

ECB's direktion kan foretage tekniske ændringer i bilagene til denne retningslinje under hensyntagen til Den Statistiske Komités synspunkter, forudsat at sådanne ændringer hverken ændrer den underliggende begrebsmæssige ramme eller påvirker rapporteringsbyrden for rapporteringsenhederne eller de nationale centralbanker. Direktionen underretter Styrelsesrådet om enhver sådan ændring uden unødigt ophold.

Artikel 21

Virkning

Denne retningslinje får virkning på den dato, hvor den meddeles til de nationale centralbanker i de medlemsstater, der har euroen som valuta.

Artikel 22

Adressater

Denne retningslinje er rettet til alle centralbanker i Eurosystemet.









BILAG I

Identifikation og forvaltning af referencedata om modparter i RIAD-databasen (Register of Institutions og Affiliates Database)

1. Generelle antagelser, der ligger til grund for flowdiagrammet over processer

1.1. Det antages, at alle nationale centralbanker opretholder et nationalt referencedatasæt, hvor modparter (både indenlandske og ikke-hjemmehørende) er entydigt identificeret og uden duplikater på nationalt plan (dvs. de har en unik og eksklusiv intern national centralbank-identifikator). Det betyder, at selv om forskellige rapporteringsenheder i samme medlemsstat anvender forskellige modpartsidentifikatorer til at henvise til modparten i deres kommunikation med den relevante nationale centralbank, sikrer den nationale centralbank i sidste ende, at alle sådanne identifikatorer er tilknyttet den faktiske unikke modpart.

1.2. For at undgå duplikater (f.eks. registrering af den samme modpart to gange i det nationale referencedatasæt) knyttes modpartsidentifikatorer, der anvendes af rapporteringsenheder under indberetning til den nationale centralbank, til unikke interne nationale centralbank-identifikatorer af den nationale centralbank. Når der overføres information til RIAD og AnaCredit, knytter de nationale centralbanker til sidst sådanne interne nationale centralbank-identifikatorer til en unik RIAD-kode, hvis det er nødvendigt.

2. Bemærkninger til flowdiagrammet:

2.1. En »kendt« modpart er en modpart, der allerede er registreret i RIAD, og for hvilken den oprindelige nationale centralbank kender RIAD-koden.

2.2. En ny modpart kan kun registreres i RIAD, forudsat at det nødvendige minimumssæt af referencedataattributter er angivet (»gyldig registrering«) som fastsat i RIAD-kravene.

2.3. RIAD giver ikke mulighed for at registrere en ny modpart med samme identifikatorer (LEI og/eller nationalidentifikator) for en eksisterende modpart.

2.4. Hver enkelt national centralbank kan vælge, om en indenlandsk modpart registreret af en anden national centralbank er et duplikat af en eksisterende modpart eller ej, også uden for den centrale identifikationstjeneste (CIS), f.eks. ved at anvende deres egen interne proces (matchende algoritme) til dette formål.

2.5. Den centrale identifikationstjeneste er en funktionalitet i RIAD, der søger efter mulige duplikater blandt eksisterende modparter, der er hjemmehørende i samme land via et dedikeret »matchingværktøj« hver gang en ny modpart registreres i systemet med en midlertidig RIAD-kode. Modparter, der skal behandles af matchingværktøjet, stables i en »inputkø«, mens matchingprocessens resultat akkumuleres i »outputkøen« og forelægges den kompetente nationale centralbank til vurdering via en dedikeret automatiseret tilbagestrømning.

2.6. Den kompetente nationale centralbank gennemgår listen over mulige duplikater modtaget fra RIAD, og for hver modpart med en midlertidig RIAD-kode vælges den foretrukne kandidat fra listen (match) eller det fastslås, at der ikke er mulighed for at vælge fra listen (intet match).

2.7. »Deduplikering« af modparter er en proces, hvorved den kompetente nationale centralbank vælger, efter en vellykket matching mellem to modparter, der er registreret i RIAD, hvilken modpart der skal ugyldiggøres (»frossen modpart«), og hvilken modpart der skal opretholdes i systemet (»levende modpart«).









BILAG II

Fordeling af ansvarsområder for de rapporterende medlemsstaters udenlandske filialer

Tabellen beskriver ansvarsfordelingen for så vidt angår de nationale centralbankers indberetning til ECB om data om kreditter og referencedata om modparter for observerede enheder, som er rapporterende medlemsstaters udenlandske filialer på grundlag af oplysningerne om undtagelser, der er givet til rapporteringsenhederne.







Fordeling af ansvarsområder for så vidt angår de rapporterende medlemsstaters udenlandske filialer Rapporteringsenheders indberetning til den nationale centralbank i hjemlandet Ingen undtagelse Kun indsamling af T2 Kvartalsvis indberetning Delvis undtagelse Fuldstændig undtagelse Rapporteringsenheders indberetning til national centralbank i værtslandet Ingen undtagelse National centralbank i hjemlandet: T1 & T2 National centralbank i værtslandet: T1 & T2 National centralbank i værtslandet: T1 & T2 National centralbank i værtslandet: T1 & T2 National centralbank i værtslandet: T1 & T2 Kun indsamling af T1 National centralbank i hjemlandet: T1 & T2 National centralbank i værtslandet: T1 National centralbank i hjemlandet: T2 T2 krævet (1) National centralbank i værtslandet: T1 & T2 T2 krævet (1) National centralbank i værtslandet: T1 & T2 T2 krævet (1) National centralbank i værtslandet: T1 & T2 Kvartalsvis indberetning National centralbank i hjemlandet: T1 & T2 T1 krævet (2) National centralbank i hjemlandet: T1 & T2 National centralbank i hjemlandet: T1 & T2 (Kvt.) Værtslandets centralbank: T1 & T2 (Kvt.) Værtslandets centralbank: T1 & T2 (Kvt.) Delvis undtagelse Hjemmecentralbank: T1 & T2 T1 krævet (2) Hjemmecentralbank: T1 & T2 Hjemmecentralbank: T1 & T2 (Kvt.) — — Fuldstændig undtagelse Hjemmecentralbank: T1 & T2 T1 krævet (2) Hjemmecentralbank: T1 & T2 Hjemmecentralbank: T1 & T2 (Kvt.) — — ( 1 ) Hvis den nationale centralbank i hjemlandet a) giver en undtagelse i overensstemmelse med artikel 16, stk. 1, i forordning (EU) 2016/867 (ECB/2016/13), eller b) giver mulighed for dataindberetning kvartalsvis i overensstemmelse med artikel 16, stk. 2, i forordning (EU) 2016/867 (ECB/2016/13), og

værtslandets centralbank c) ikke giver undtagelse i overensstemmelse med artikel 16, stk. 1, i forordning (EU) 2016/867 (ECB/2016/13), og d) ikke giver mulighed for dataregistrering kvartalsvis i overensstemmelse med artikel 16, stk. 2, i forordning (EU) 2016/867 (ECB/2016/13),

så kan værtslandets nationalbank ikke vælge at ikke indsamle eller kun indsamle en del af de dataattributter, der er anført i model 2 i overensstemmelse med artikel 6, stk. 3, litra b), i forordning (EU) 2016/867 (ECB/2016/13), og sender model 1 og 2 til ECB. ( 2 ) Hvis den nationale centralbank i værtslandet a) giver en undtagelse i overensstemmelse med artikel 16, stk. 1, i forordning (EU) 2016/867 (ECB/2016/13), eller b) giver mulighed for dataindberetning kvartalsvis i overensstemmelse med artikel 16, stk. 2, i forordning (EU) 2016/867 (ECB/2016/13), og

den nationale centralbank i hjemlandet c) ikke giver undtagelse i overensstemmelse med artikel 16, stk. 1, i forordning (EU) 2016/867 (ECB/2016/13), og d) ikke giver mulighed for dataregistrering kvartalsvis i overensstemmelse med artikel 16, stk. 2, i forordning (EU) 2016/867 (ECB/2016/13),

så kan den nationale centralbank i hjemlandet ikke vælge at ikke indsamle eller kun indsamle en del af de dataattributter, der er anført i model 1 i overensstemmelse med artikel 6, stk. 3, litra a), i forordning (EU) 2016/867 (ECB/2016/13), og sender model 1 og 2 til ECB.

Bemærk:

i) T1: model 1 som defineret i bilag I til forordning (EU) 2016/867 (ECB/2016/13).

ii) T2: model 2 som defineret i bilag I til forordning (EU) 2016/867 (ECB/2016/13).

▼M2









BILAG III

Dataattributter med henblik på feedback-mekanismer







Dataattributter, der indgår i de datasæt, som ECB overfører i overensstemmelse med artikel 16d, og ordninger for udveksling af data med henblik på at levere feedback-mekanismer til rapporteringsenhederne Dataattributter Datasæt (minimum eller feedback-mekanismen fra ECB) (2)) Deltagende nationale centralbanker (3) , der ikke samtykker til udveksling af data i henhold til artikel 16c, stk. 1 Referencedata () Den nationale centralbanks land Minimumsdatasæt Ikke relevant Kreditors land Datasæt for feedback-mekanismen fra ECB ES samtykker ikke til udveksling Debitor: Navn Minimumsdatasæt Ikke relevant Debitor: Identifikator for juridisk enhed (LEI) Minimumsdatasæt Ikke relevant Debitor: land Minimumsdatasæt Ikke relevant Identifikator for hovedkontor Datasæt for feedback-mekanismen fra ECB Identifikator for det øverste moderselskab Datasæt for feedback-mekanismen fra ECB IT samtykker ikke til udveksling Juridisk form Datasæt for feedback-mekanismen fra ECB Institutionel sektor Datasæt for feedback-mekanismen fra ECB Status for retssag og dato for indledning af retssag Datasæt for feedback-mekanismen fra ECB SK og ES samtykker ikke til udveksling af begge attributter. AT samtykker ikke til udveksling af begge attributter, hvis de henviser til »andre retlige foranstaltninger«. Data om instrumenter Identifikator for observeret enhed (operationel attribut) Datasæt for feedback-mekanismen fra ECB Identifikator for kontrakt (operationel attribut) Datasæt for feedback-mekanismen fra ECB Identifikator for instrument (operationel attribut) Datasæt for feedback-mekanismen fra ECB Instrumenttype Minimumsdatasæt Ikke relevant Valuta Datasæt for feedback-mekanismen fra ECB AT samtykker ikke til udveksling Startdato Datasæt for feedback-mekanismen fra ECB AT og ES samtykker ikke til udveksling Forvaltet instrument (operationel attribut) Datasæt for feedback-mekanismen fra ECB AT samtykker ikke til udveksling af data, der vedrører instrumenter, for hvilke værdien af denne attribut er »forvaltet instrument«, dvs. for instrumenter, der opbevares hos en forvalter, som indberettes af en (observeret) rapporteringsenhed, der ikke er instrumentets kreditor. Juridiske endelige forfaldsdato Datasæt for feedback-mekanismen fra ECB AT og ES samtykker ikke til udveksling Engagementsbeløb ved startdato Datasæt for feedback-mekanismen fra ECB Formål Datasæt for feedback-mekanismen fra ECB AT samtykker ikke til udveksling Regres (operationel attribut) Datasæt for feedback-mekanismen fra ECB AT samtykker ikke til udveksling af data, der vedrører instrumenter af typen »tilgodehavender fra salg«, hvis værdien af denne attribut er »ingen regres«. PT samtykker ikke til udveksling af data, der vedrører factoringinstrumenter, hvis attributten er »ingen regres«, og attributten »restancer« er 0 eller eksisterer, men har været i restance i under 90 dage. Finansielle data Identifikator for observeret enhed (operationel attribut) Datasæt for feedback-mekanismen fra ECB Identifikator for kontrakt (operationel attribut) Datasæt for feedback-mekanismen fra ECB Identifikator for instrument (operationel attribut) Datasæt for feedback-mekanismen fra ECB Udestående nominelt beløb Minimumsdatasæt Ikke relevant Ikkebalanceført beløb Minimumsdatasæt Ikke relevant Restancer for instrumentet Datasæt for feedback-mekanismen fra ECB ES samtykker ikke til udveksling af denne attribut, hvis den vedrører instrumenter, der har været i restance i op til og med 90 dage AT samtykker ikke til udveksling af denne attribut, hvis den filtreres efter datoen for misligholdelse. Dato, hvor instrumentet er misligholdt Datasæt for feedback-mekanismen fra ECB AT og ES samtykker ikke til udveksling ES behandler denne attribut som en operationel attribut for at udelukke instrumenter, der har været i restance i op til og med 90 dage. Overført beløb (operationel attribut) Datasæt for feedback-mekanismen fra ECB Påløbne renter Datasæt for feedback-mekanismen fra ECB Data om modpartsinstrument Identifikator for observeret enhed (operationel attribut) Datasæt for feedback-mekanismen fra ECB Identifikator for kontrakt (operationel attribut) Datasæt for feedback-mekanismen fra ECB Identifikator for instrument (operationel attribut) Datasæt for feedback-mekanismen fra ECB Modpartsidentifikator: kreditor, eksponeringsleverende kreditinstitut og administrator (operationel attribut) Datasæt for feedback-mekanismen fra ECB Modpartsidentifikator: Debitor Minimumsdatasæt Ikke relevant Modparts rolle (operationel attribut) Datasæt for feedback-mekanismen fra ECB Data om solidarisk hæftelse Identifikator for observeret enhed (operationel attribut) Datasæt for feedback-mekanismen fra ECB Identifikator for kontrakt (operationel attribut) Datasæt for feedback-mekanismen fra ECB Identifikator for instrument (operationel attribut) Datasæt for feedback-mekanismen fra ECB Modpartsidentifikator (4) Minimumsdatasæt Ikke relevant Beløb omfattet af solidarisk hæftelse Minimumsdatasæt Ikke relevant Regnskabsdata Identifikator for observeret enhed (Operationel attribut) Datasæt for feedback-mekanismen fra ECB Identifikator for kontrakt (Operationel attribut) Datasæt for feedback-mekanismen fra ECB Identifikator for instrument (Operationel attribut) Datasæt for feedback-mekanismen fra ECB Akkumulerede afskrivninger Datasæt for feedback-mekanismen fra ECB AT samtykker ikke til udveksling Data om modtaget afdækning Identifikator for observeret enhed (Operationel attribut) Datasæt for feedback-mekanismen fra ECB Identifikator for afdækning (Operationel attribut) Datasæt for feedback-mekanismen fra ECB Identifikator for udbyder af afdækning (Operationel attribut) Datasæt for feedback-mekanismen fra ECB Type afdækning Datasæt for feedback-mekanismen fra ECB AT samtykker ikke til udveksling Data om modtaget instrumentafdækning (5) Identifikator for observeret enhed (operationel attribut) Datasæt for feedback-mekanismen fra ECB Identifikator for kontrakt (operationel attribut) Datasæt for feedback-mekanismen fra ECB Identifikator for instrument (operationel attribut) Datasæt for feedback-mekanismen fra ECB Identifikator for afdækning (operationel attribut) Datasæt for feedback-mekanismen fra ECB ( 1 ) De nationale centralbanker udtrækker kun disse attributter fra RIAD, hvis de er markeret som »F«, som betyder fri, dvs. ikke fortrolige, og kan offentliggøres, eller »R«, som betyder, at en attribut ud over den anvendelse, der er tilladt i henhold til artikel 10, stk. 2, litra b), kan udveksles med den rapporteringsenhed, der leverede disse oplysninger, og, med forbehold af eventuelle gældende fortrolighedsbegrænsninger, med andre rapporteringsenheder, dvs. udelukkende begrænset offentliggørelse, i overensstemmelse med retningslinje (EU) 2018/876 (ECB/2018/16). ( 2 ) Jf. definitionerne i artikel 2. ( 3 ) De deltagende nationale centralbanker angives ved ISO-landekoden for deres medlemsstat. ( 4 ) På nationalt plan, ved den faste overførsel, udveksler den modtagende nationale centralbank kun meddebitorerne (identifikator og solidarisk hæftelse), der har lån hos de residente rapporteringsenheder, med de residente rapporteringsenheder. ( 5 ) De nationale centralbanker kan anvende disse attributter i feedback-mekanismerne til at markere de instrumenter, der er knyttet til afdækningsposter.









BILAG IV

Deltagelse i rammen for AnaCredit feedback-mekanismen

De følgende nationale centralbanker anses som deltagende nationale centralbanker med henblik på denne retningslinje fra den anførte startdato for deltagelse. Efter 1. april 2020 og inden den pågældende startdato for deltagelse modtager de nationale centralbanker datasættet for feedback-mekanismen med henblik på test i overensstemmelse med artikel 16d, stk. 1.







Nationale centralbanker Startdato for deltagelse Nationale Bank van België/Banque Nationale de Belgique 1. juli 2021 Banco de España 1. december 2022 Banca d'Italia 1. juli 2021 Oesterreichische Nationalbank 1. juli 2021 Banco de Portugal 1. juli 2021 Národná banka Slovenska 1. juli 2021